ХэкIыпIэхэр къалъыхъуэ
КъБР-м узыншагъэр хъумэнымкIэ и министр Къалэбатэ Рустам хэтащ куэдрэ узримыхьэлIэ узыфэхэр (орфаннэ) зыпкърытхэр къэхутэнымрэ ахэр гъэхъужынымкIэ Кавказ Ищхъэрэ щIэныгъэ-практикэ конференцым.
ЗэIущIэр Къэбэрдей-Балъкъэрым и щIыналъэм щекIуэкIын хуейуэ щытат, ауэ коронавирус узыфэ зэрыцIалэр зыпкърытхэм я бжыгъэм зэрыхэхъуэм къыхэкIыу, онлайн жыпхъэм иту къызэрагъэпэщащ.
Конференцым къыщыпсэлъащ федеральнэ медицинэ центрхэмрэ еджапIэ нэхъыщхьэхэмрэ я IэщIагъэлIхэр, ди республикэм и дохутыр пажэхэр.
— Узыншагъэр хъумэнымкIэ IэнатIэм ехьэлIауэ Урысей Федерацэм и къэрал политикэм нобэ щигъэнэхъыщхьэхэм ящыщщ куэдрэ узримыхьэлIэ узыфэхэр зыпкърыт сымаджэхэм зыхуэныкъуэ медицинэ дэIэпыкъуныгъэр егъэгъуэтынымрэ хущхъуэкIэ къызэгъэпэщынымрэ, — жиIащ министрым зэIущIэр къыщызэIуихым. – Мы илъэсым и пэщIэдзэм УФ-м и Президентым и унафэкIэ къэунэхуа «Круг добра» фондым узыфэ хьэлъэ зыпкърыт сабийхэм фIагъ лъагэ зиIэ Iэзэгъуэхэр ягъуэтынымкIэ мыхьэнэшхуэ егъэзащIэ. Абы ехьэлIауэ республикэми Iуэху щхьэхуэхэр къыщетхьэжьащ. Академик Бочков Н. П. и цIэр зезыхьэ медико-генетикэ щIэныгъэ центрыр ди дэIэпыкъуэгъуу щIыналъэм щыщу гипофосфатазие узыфэр зыпкърыт сабийхэр и чэзум къэхутэным теухуауэ лэжьыгъэ идогъэкIуэкI.
ЗэIущIэм щытепсэлъыхьащ куэдрэ узримыхьэлIэ узыфэхэр нэхъ пасэу къэхутэным теухуауэ щыIэ Iэмалхэм, ар сабийм зэрыпкърытыр къозыгъащIэ нэщэнэхэр зыхуэдэм, апхуэдэу клиникэ щытыкIэ зэмылIэужьыгъуэхэр щызэпкърахащ.
Конференцыр сыхьэтитхукIэ екIуэкIащ. Абы хэтащ Къэбэрдей-Балъкъэрым щыщу дохутыр 70-м нэблагъэ, Кавказ Ищхъэрэ федеральнэ щIыналъэм хыхьэ республикэхэм я IэщIагъэлIхэуи апхуэдиз дыдэ.
ЩхьэщэмыщI Изэ.
